ตลาดหุ้นเอเชียส่วนใหญ่อ่อนตัวลงเช้านี้ เหตุวิตกปัญหาหนี้กรีซ
ตลาดหุ้นเอเชียส่วนใหญ่ปรับตัวลดลงในช่วงเช้าวันนี้ เนื่องจากได้รับแรงกดดันจากการปิดลบของตลาดหุ้นสหรัฐและยุโรปเมื่อคืนนี้ อันเนื่องมาจากความวิตกกังวลที่ว่ากรีซอาจจะผิดนัดชำระหนี้
17 เม.ย. 2558

สำนักข่าวอินโฟเควสท์ (17 เม.ย. 58) รายงาน ตลาดหุ้นเอเชียส่วนใหญ่ปรับตัวลดลงในช่วงเช้าวันนี้ เนื่องจากได้รับแรงกดดันจากการปิดลบของตลาดหุ้นสหรัฐและยุโรปเมื่อคืนนี้ อันเนื่องมาจากความวิตกกังวลที่ว่ากรีซอาจจะผิดนัดชำระหนี้
ดัชนี MSCI Asia Pacific เคลื่อนไหวที่ระดับ 154.44 จุด เมื่อเวลาประมาณ 9.00 น.ตามเวลาโตเกียว
ดัชนี NIKKEI 225 ตลาดหุ้นญี่ปุ่นเปิดวันนี้ที่ 19,810.40 จุด ลดลง 75.37 จุด, ดัชนี TAIEX ตลาดหุ้นไต้หวันเปิดวันนี้ที่ 9,608.60 จุด ลดลง 48.27 จุด, ดัชนี KOSPI ตลาดหุ้นเกาหลีใต้เปิดวันนี้ที่ 2,142.72 จุด เพิ่มขึ้น 2.82 จุด, ดัชนี FTSE STI ตลาดหุ้นสิงคโปร์เปิดวันนี้ที่ 3,528.17 จุด ลดลง 3.44 จุด และดัชนี FBMKLCI ตลาดหุ้นมาเลเซียเปิดวันนี้ที่ 1,848.09 จุด เพิ่มขึ้น 0.15 จุด
นักลงทุนวิตกกังวลเกี่ยวกับสถานะการคลังและความสามารถในการชำระหนี้ของกรีซ หลังจากสำนักงานสถิติแห่งชาติกรีซรายงานว่า ฐานะการคลังสาธารณะของกรีซในปี 2557 ย่ำแย่ลงกว่าที่คาดการณ์ไว้ในตอนแรก ซึ่งจุดปะทุความกังวลว่ากรีซมีแนวโน้มที่จะผิดนัดชำระหนี้ในช่วงฤดูใบไม้ผลินี้
ด้านสื่อต่างประเทศรายงานว่า เจ้าหน้าที่ของกรีซได้ขอเจรจากองทุนการเงินระหว่างประเทศ (IMF) เพื่อขอเลื่อนเวลาในการชำระหนี้ออกไป แต่คำร้องขอดังกล่าวได้ถูกปฏิเสธ ทั้งนี้ กรีซมีกำหนดต้องจ่ายหนี้จำนวน 750 ล้านยูโร (801 ล้านดอลลาร์) ให้กับ IMF ในวันที่ 12 พ.ค.นี้